Wat vir my veral lekker is, is om 'n ou koffietjie by een van die baie koffie kafees en winkeltjies te kry. Meestal vermy ons maar die groot winkels, maar soms as ek my hare by Eric's gaan sny, dan maak ek vroegdag al 'n afspraak. Dit kos so $29 vir 'n haarsny. Maar as ek so luister wat die vrouens vir hulle hare betaal, dan is dit 'n aansienlike winskopie. Ek ken vir Lee Anne al baie goed, en sy sny al vir meer as 5 jaar my hare. Ons gesels oor alles en nog wat, want jy weet : haarkappers gesels lekker.
Ek hou veral daarvan om in die boekwinkels 'n draai te maak asook die "Newsagency". Dit is mos nou wat ons winkels soos CNA hier noem. Mens kan alles van treinkaartjies tot tydskrifte daar koop.
Teen ententyd drom mense saam in die "Food Courts". Dit is is nou nie geregshowe waar mense stry oor wie se kos dit is nie, nee, dit is eerder soos 'n nuwerwetse kos lapa of gesamentlike eetsaal.
Dit was nou iets wat vir my nogal opvallend verskillend was van hoe ek gewoond was dinge in Suid Afrika gewerk het. Waar elke restaurant of wegneemete winkel daar so half en half sy eie "grondgebied" met 'n passie beskerm, is die gesamentlike eetsaal hier die in-ding. Wanneer die familie hier kos bestel, dan kan die Pa, Ma en elkeen van die kinders letterlik elkeen kos gaan bestel by verskillende eetplekke en dan sit almal saam en eet en kuier in die middel by tafels en stoele wat nie die uitsluitlike eiendom van enige spesifieke eetplek is nie. Dit is bykans altyd 'n raserige affêre soos julle sal sien in die een video wat ek vir julle opgelaai het. Veral in 'n stad soos Sydney met meer as 200 verskillende nasionaliteite wat hierdie stad hul woning gemaak het, sal jy kossoorte van baie lande kry.
In die eerste video sal julle begin sien hoe lyk 'n groot "mall" in hierdie geweste. Ek gaan maak 'n draai by 'n rekenaarwinkel, drie klerewinkels en loop verby die magdom tydelike verkoopspunte wat hierdie tyd van die jaar begin opskiet. Ek maak ook 'n draai by die oop groete en vrugte mark op die onderste vloer. Verder gaan ek op en af met roltrappe en probeer vir julle 'n goeie isee gee van hoe die plek hier daarna uitsien.
In die volgende video maak ek verder 'n draai deur die "Food Court" met sy baie wegneem ete plekke. Julle sal sien hoe die mense vergader tydens etenstye (en daarbuite). Ek besoek 'n CD Musiekwinkel en op 'n stadium loop ek verby Eric se haarsalon waar ek my hare sny. Daarna gaan bring ek 'n kort besoek aan die Appel rekenaar winkel.